ምንነቱ ባልታወቀ ምክንያት የታመሙ ከ30 በላይ ተማሪዎች ወደ ሕክምና ተወሰዱ
ምንነቱ ባልታወቀ ምክንያት ዛሬ ረቡዕ ኅዳር 17 ቀን 2012 ዓ.ም. ከጠዋቱ 2፡30 ሰዓት ላይ የታመሙ የፍሬ ሕይወት ቁጥር አንድ ትምህርት ቤት የአምስተኛ ሀ እና ለ እንዲሁም የሰባተኛ ሀ እና ለ ክፍሎች ተማሪዎች ለሕክምና ተወሰዱ፡፡በድንገት በጥቂት ተማሪዎች በመጀመሪያ ክፍለ ጊዜ የጀመረው ሳል ወደ ሌሎች ተማሪዎች በመጋባቱና ወደ ትውከት በመቀየሩ ቁጥራቸው ከ30 እስከ 40 የሚሆኑ ተማሪዎች ለሕክምና ወደ ሆስፒታል መወሰዳቸውን የትምህርት ቤቱ ምክትል ርዕሰ መምህር አቶ ወጋየሁ ግርማ ለሪፖርተር ተናግረዋል፡፡ በክፍሎቹ ውስጥ የነበሩ ሁለት መምህራንም በመታመማቸው ለሕክምና ተወስደዋል፡፡ በታማሚዎቹ ሥጋት ሳቢያ ሌሎች ከ100 በላይ የቅድመ መደበኛና መደበኛ ተማሪዎች ለሕክምና ወደ ዘውዲቱና ጥቁር አንበሳ ሆስፒታሎች እንዲሁም በዙሪያው ወደሚገኙ ጤና ጣቢያዎች ተወስደዋል፡፡ተማሪዎቹ በትምህርት ቤቱ ቅጥር ግቢ ውስጥ የምገባ አገልግሎት የሚሰጣቸው በመሆኑ ተማሪዎቹ የተመገቧቸውን ምግቦች ናሙና በጤና ባለሙያዎች መወሰዱ ታውቋል:: ፖሊስም ለተማሪዎቹ ምግብ የሚያቀርቡ የምግብ አዘጋጆችን ለምርመራ ወስዷቸዋል፡፡ ተማሪዎቹ ለቁርስ ዳቦ፣ ማርማላትና ሻይ የተመገቡ እንደሆነም ማወቅ የተቻለ ሲሆን፣ የመጠቀሚያ ጊዜው ያለፈ የምግብ ማሸጊያ በስፍራው እንዳልታየም ከትምህርት ቤቱ የተገኘው መረጃ ያመለክታል፡፡የሕክምና አገልግሎት ተሰጥቷቸው የተሻላቸው ተማሪዎች ወደ ትምህርት ቤቱ እየተመለሱ እንደሚገኙም ታውቋል፡፡ሆኖም በሁኔታው የተደናገጡ የተማሪዎች ወላጆች በትምህርት ቤቱ ቅጥር ግቢ በመገኘት ልጆቻችንን ስጡን እያሉ እንደሚገኙ ለማወቅ ተችሏል፡፡ፍሬ ሕይወት ቁጥር አንድ ትምህርት ቤት ከሜክሲኮ ወደ ሳር ቤት በሚወስደው መንገድ ጥቂት ገባ ብሎ የሚገኝ ሲሆን፣ ከአንደኛ እስከ ስምንተኛ ክፍል እንዲሁም ቅድመ መደበኛ ትምህርት የሚሰጥበት ትምህርት ቤት ነው፡፡